
PERUSTELUT

1. EHDOTUKSEN SISÄLTÖ 

EU:n ja AETR:n sääntöjen kehitys 
Kansainvälisessä maantieliikenteessä toimivien ajoneuvojen miehistöjen työstä tehdyssä sopimuksessa (AETR) vahvistetaan ammattikuljettajien ajo- ja lepoaikoja koskevat säännöt. Tämä monenvälinen sopimus on laadittu Yhdistyneiden Kansakuntien Euroopan talouskomission (UNECE) puitteissa. Sen pohjalta Euroopan unionissa on otettu käyttöön samanlaiset säännöt muun muassa ajo- ja lepoaikoja koskevalla asetuksella (EY) N:o 561/2006
 ja ajopiirturia koskevalla asetuksella (ETY) N:o 3821/85
. Ajopiirturi on valvontalaite, jonka avulla voidaan tarkastaa ajo- ja lepoaikoja koskevien sääntöjen noudattaminen. Sopimuksen sopimuspuolina on tällä hetkellä 27 EU:n jäsenvaltiota ja 24 Euroopan ja Keski-Aasian maata. 

Vuonna 2006 EU:ssa otettiin käyttöön digitaalinen ajopiirturi ajo- ja lepoaikojen pakollisena valvontalaitteena. Sillä korvattiin analoginen ajopiirturi, joka oli ollut käytössä vuodesta 1985. AETR-sopimuksen sopimuspuolet päättivät tämän jälkeen ottaa vuodesta 2011 alkaen käyttöön samanlaisen digitaalisen ajopiirturin kansainvälisessä liikenteessä käytettävissä ajoneuvoissaan. Ne sopivat samassa yhteydessä, että AETR-sopimukseen lisätään uusi 22 a artikla, jonka mukaan ajopiirturia koskevat eritelmät laajennetaan automaattisesti koskemaan kaikkia AETR-sopimuksen sopimuspuolia, vaikka EU päättää niistä yksipuolisesti muuttaessaan asetuksen (ETY) N:o 3821/85 liitettä IB kuulematta asiasta etukäteen EU:n ulkopuolisia sopimuspuolia. 

Komissio antoi 19. heinäkuuta 2011 ehdotuksen ajopiirturia koskevan asetuksen (ETY) N:o 3821/85 muuttamisesta. Euroopan parlamentti antoi lausuntonsa 3. heinäkuuta 2012. Samanaikaisesti neuvosto pääsi 27. kesäkuuta 2012 sopimukseen yleisnäkemyksestä, joka koskee neuvoston kantaa ensimmäisessä käsittelyssä. Muutetulla asetuksella otetaan käyttöön teknologisia parannuksia, joilla on merkittäviä vaikutuksia digitaalisen ajopiirturin eritelmiin. Tässä yhteydessä neuvosto lisäsi asetukseen johdanto-osan kappaleen, jonka mukaan ”komissio toteuttaa UNECE:ssä tarvittavat toimet varmistaakseen tarvittavan johdonmukaisuuden asetuksen (ETY) N:o 3821/85 ja AETR-sopimuksen välillä.” Myös komission tiedonannossa Digitaalinen ajopiirturi: Etenemissuunnitelma tulevaisuudessa toteutettaville toimille
 käsitellään tarvetta mukauttaa AETR-sopimusta, jotta se olisi ajopiirtureiden alalla tapahtuneen viimeisimmän kehityksen tasalla.

EU:n ulkopuolisten AETR-sopimuspuolten esittämä kritiikki 
Komissio antoi vuonna 2009 asetuksen (EU) N:o 1266/2009
, jossa käsitellään muun muassa ns. yhden minuutin kysymystä
 (1. lokakuuta 2011 alkaen) ja otetaan käyttöön toinen liiketunnistin (1. lokakuuta 2012 alkaen). Näiden päivämäärien jälkeen kaikkien ajoneuvoihin asennettujen ajopiirtureiden on oltava uusien teknisten vaatimusten mukaisia. AETR-sopimuksen 22 a artiklan nojalla EU:n ulkopuoliset sopimuspuolet kuuluvat automaattisesti näiden uusien velvoitteiden piiriin. 

Tämän EU:ssa tapahtuneen kehityksen johdosta Venäjän federaatio, Valko-Venäjä, Ukraina ja Turkki olivat entistä tyytymättömämpiä 22 a artiklassa määrätyn mekanismin automaattiseen luonteeseen, sillä ne katsovat sen olevan epätasapainoinen ja riittämätön varmistamaan digitaalisen ajopiirturin yhdenmukainen käyttöönotto. Ne pyysivät vuonna 2011 UNECE:n toimivaltaista elintä – tieliikenteen työryhmää (SC.1) – käsittelemään virallisesti tätä kysymystä. Vastauksena tähän pyyntöön työryhmä päätti syyskuussa 2011 perustaa AETR-sopimusta käsittelevän asiantuntijaryhmän keskustelemaan AETR-sopimuksen nykytilanteesta ja antamaan ehdotuksia sopimuksen muuttamisesta.

Tarve muodostaa EU:n yhteinen kanta AETR-sopimukseen
AETR-asiantuntijaryhmä kokoontui kahdesti 2. maaliskuuta ja 6. kesäkuuta 2012. Näissä kokouksissa EU:n ulkopuoliset sopimuspuolet vahvistivat halunsa löytää hyväksyttävä ratkaisu, joka mahdollistaa niiden osallistumisen päätöksentekoprosessiin, ja tekivät asiasta konkreettisia ehdotuksia: 

a)
Venäjän federaatio esitti ehdotuksen uudesta 22 a artiklasta, jossa nykyinen järjestelmä, jolla EU:n säännöstö saatetaan osaksi AETR-sopimusta, korvattaisiin päätöksentekomenettelyllä, johon kaikki AETR-sopimuksen sopimuspuolet voivat osallistua. Menettelyä varten perustettaisiin hallinnollinen komitea, joka koostuu kaikista sopimuspuolista ja jolla olisi valtuudet määritellä digitaalista ajopiirturia koskevat eritelmät. Kullakin sopimuspuolella olisi yksi ääni, ja päätökset tehtäisiin läsnä olevien ja äänestävien jäsenten yksinkertaisella enemmistöllä. Komitea on päätösvaltainen, kun siinä on edustettuna puolet sopimuspuolista. 

b)
Turkki pyysi, että EU asettaa TACHOnet-järjestelmän saataville tarjoamalla teknisen ratkaisun, joka täyttäisi kaikkien sopimuspuolten tarpeet yksityisyyden suojaa koskevien kysymysten ja kustannusten osalta. On huomattava, että yhteydet TACHOnet-järjestelmään on tällä hetkellä järjestetty vapaaehtoiselta pohjalta käyttäen tapauskohtaisia ratkaisuja. Yleisimmin käytetty ratkaisu on kuitenkin epäsuora yhteys tietyn EU:n jäsenvaltion sTesta-yhteyspisteen kautta (ainoastaan Kroatialla ja entisellä Jugoslavian tasavallalla Makedonialla on suora yhteys sTesta-verkkoon). 

c)
Ukraina ja Turkki kysyivät, olisiko EU:n mahdollista liittyä AETR-sopimukseen, koska se on keskeisessä asemassa ajopiirturin kehittämisessä. Näin voitaisiin varmistaa EU:n lainsäädännön jatkuva yhdenmukaisuus AETR-sopimuksen kehityksen kanssa ja yksinkertaistaa tätä prosessia. 

Lisäksi ehdotettiin, että digitaalisen ajopiirturin teknisten eritelmien hyväksymisen lisäksi tulevalla hallinnollisella komitealla olisi valtuudet muuttaa AETR-sopimuksen soveltamisalaan kuuluvia sosiaalisia sääntöjä. Komissio katsoo kuitenkin, että tällainen ajatus on sopimuksen soveltamisalan ulkopuolella eikä ole tällä hetkellä perusteltu, joten se ei aio ehdottaa jatkotoimia sen suhteen. 

Seuraavat asiantuntijaryhmän kokoukset on tarkoitus järjestää 25. lokakuuta ja 3. joulukuuta 2012. Voidaan odottaa, että EU:ta pyydetään ottamaan selkeä ja vahva kanta, jotta asiantuntijaryhmä voi saattaa työnsä päätökseen. Kun otetaan huomioon tehtyjen ehdotusten merkitys ja laajuus, ja koska AETR-sopimuksen kattamat asiat kuuluvat EU:n yksinomaiseen toimivaltaan, pelkkä paikan päällä tapahtuva koordinointi ei riitä, vaan tarvitaan EU:n tasolla koordinoitu virallinen kanta. 

2. AETR-SOPIMUKSEEN EHDOTETUT MUUTOKSET

Edellä esitetyn perusteella voitaisiin harkita, että nykyinen 22 a artiklan mukainen mekanismi säilytetään ja käynnissä olevat keskustelut AETR-asiantuntijaryhmässä lopetetaan. Tämä ei kuitenkaan olisi todellinen vaihtoehto. Tällaisessa tapauksessa sosiaalisten sääntöjen ja ajopiirtureita koskevien sääntöjen noudattamista ei enää valvottaisi asianmukaisesti EU:n ulkopuolisissa AETR-maissa. Venäjä, Valko-Venäjä ja Ukraina ovat jo antaneet tämän suuntaisia julkilausumia. Ne ovat varoittaneet, etteivät ne enää hyväksyisi velvoitetta käyttää laitetta, jonka tekniseen sisältöön ne eivät voi vaikuttaa. 

On syytä huomata, että noin 8 prosenttia EU:ssa rekisteröityjen liikenteenharjoittajien kansainvälisistä kuljetuksista (EU:n keskiarvo) suuntautuu EU:n ulkopuolisiin maihin, josta ylivoimaisesti suurin osa AETR-maihin. Joissain jäsenvaltioissa EU:n ulkopuolisiin AETR-maihin suuntautuvan liikenteen osuus voi olla yli 30 prosenttia. Lisäksi EU on teollisuustuotteiden nettoviejä AETR-kumppanimaihinsa, ja suurimman osan näistä tuotteista kuljettavat EU:n liikenteenharjoittajat. Kaikki riita-asiat EU:n ja sen AETR-kumppaneiden välillä haittaisivat siis EU:n maantiekuljetusalaa. 

Venäjän viime aikainen kehitys on aiheuttanut lisäongelmia. Eurooppalaisten sosiaalisten sääntöjen piiriin arvioidaan Venäjällä kuuluvan mahdollisesti 4–5 miljoonaa ajoneuvoa. Tällä hetkellä vain pieni osa näistä ajoneuvoista harjoittaa AETR-sopimuksen soveltamisalaan kuuluvia kansainvälisiä kuljetuksia ja on varustettu ajopiirtureilla. Tilanne kuitenkin muuttuu, sillä Venäjä päätti vuonna 2012 tehdä ajopiirturien käytöstä pakollista myös kansallisissa kuljetuksissa. Sen vuoksi on todennäköistä, että Venäjä haluaa entistä enemmän käyttää omaa ajopiirturiaan EU:hun suuntautuvissa kuljetuksissa.

Tämän vuoksi näyttää olevan yksiselitteisesti EU:n edun mukaista, että nykyistä ajopiirturijärjestelmää tarkistetaan. Edellä mainitun johdosta komissio ehdottaa EU:n kantaa seuraaviin AETR-sopimuksen muutoksiin, kun niitä käsitellään AETR-asiantuntijaryhmässä. 

a. 22 a artiklan muuttaminen 
AETR-sopimuksen 22 a artiklan muuttaminen johtaisi hallinnollisen komitean perustamiseen Geneveen YK:n Euroopan talouskomission yhteyteen. Tämän seurauksena EU:n ulkopuoliset AETR-kumppanit voisivat vaikuttaa ajopiirturin mukauttamiseen tekniikan kehitykseen hallinnollisen komitean kautta. Tämä uusi AETR-komitea tekisi päätöksensä yksinkertaisella tai määräenemmistöllä. 

Tämä skenaario aiheuttaisi johdonmukaisuusongelman hallinnollisen komitean Genevessä hyväksymien eritelmien ja niiden eritelmien välillä, jotka komissio hyväksyy asetuksella (ETY) N:o 3821/85 perustetun, tekniikan kehitykseen mukauttamista käsittelevän komitean lausunnon jälkeen. Mahdollinen epäjohdonmukaisuus loukkaisi asetuksella (ETY) N:o 3821/85 perustetun komitean toimivaltaa ja edellyttäisi jäsenvaltioissa ja EU:ssa tiiviimpää koordinointia UNECE:n elimissä esitettävien kantojen vahvistamiseksi, koska komissio ei voisi ilmaista kantaansa virallisesti. Jos EU:sta tulee AETR-sopimuksen sopimuspuoli, koordinoidun unionin kannan esittäisi Euroopan komissio. 

Lisäksi 22 a artiklan muuttaminen edellyttäisi tiukkoja ehtoja perustettavalle AETR-komitealle hyväksyttäville äänestysjärjestelyille. Muutoin voi käydä niin, että mahdollisesta EU:n sisäisestä koordinoinnista huolimatta komitean kokouksessa ei ole läsnä riittävästi jäsenvaltioita, jotta ne voisivat vastustaa EU:n ulkopuolisten sopimuspuolten ehdottamia sopimattomia muutoksia. 

Esimerkiksi Venäjän federaation asiantuntijaryhmän ensimmäisessä kokouksessa esittämän ehdotuksen mukaan päätökset voitaisiin tehdä läsnä olevien ja äänestävien jäsenten yksinkertaisella enemmistöllä, ja komitea olisi päätösvaltainen, kun läsnä on puolet AETR-sopimuksen tämän hetkisestä 51:stä sopimuspuolesta. Käytännössä tämä tarkoittaisi sitä, että päätökset voitaisiin tehdä vähintään 26 sopimuspuolen ollessa läsnä ja vähintään 14 äänestäessä puolesta. AETR-sopimukseen liittyviä kysymyksiä käsitteleviin kokouksiin osallistuu kuitenkin tällä hetkellä tyypillisesti vain 6–7 EU:n jäsenvaltiota. Sen sijaan suuret EU:n ulkopuoliset sidosryhmät (Venäjä, Turkki ja Ukraina) osallistuvat aina kokouksiin, ja ne ovat osoittaneet kykenevänsä tarvittaessa tehokkaasti mobilisoimaan kannatusta muista IVY-maista tai Keski-Aasian maista (kuten Valko-Venäjä ja Kazakstan).

b. 14 artiklan muuttaminen, jotta EU voi liittyä AETR-sopimukseen

Edellä esitetyn perusteella olisi harkittava EU:n liittymistä AETR-sopimukseen. EU:n liittyminen sopimukseen säilyttäisi EU:n määräävän aseman ajopiirturin teknisten eritelmien määrittelyssä. Se takaisi EU:n lainsäädännön ja AETR-sopimuksen yhdenmukaisen kehityksen, kun Genevessä hyväksyttyjä sääntöjä sovellettaisiin suoraan EU:n sisäisessä oikeusjärjestyksessä sen jälkeen, kun ne on julkaistu Euroopan unionin virallisessa lehdessä. Jäsenvaltioiden kannalta tämä poistaisi oikeudellisen epävarmuuden siitä, ovatko AETR-sopimuksen vai EU:n ajopiirturisäännöt ensisijaisia. 

Tällainen muutos edellyttäisi AETR-sopimuksen 14 artiklan muuttamista siten, että siinä sallitaan alueellisen yhdentymisen järjestöjen liittyminen sopimukseen. Itse liittyminen olisi tehtävä toisessa vaiheessa neuvoston päätöksellä komission ehdotuksesta. 

On tärkeää muistaa, että AETR-sopimusta sovellettaessa EU:n jäsenvaltioiden välisiä kuljetuksia pidetään kansallisina kuljetuksina (AETR-sopimusta sovelletaan ainoastaan kansainvälisiin kuljetuksiin). Tämä on ollut jatkuvasti EU:n ja sen jäsenvaltioiden kanta. Liittyessään AETR-sopimukseen 1970-luvulla yhteisöjen tuolloiset jäsenvaltiot esittivät varauman, jossa tämä periaate vahvistettiin. Periaatetta sovelletaan edelleen huolimatta siitä, että eräät EU:n jäsenvaltiot ovat liittyneet AETR-sopimukseen ennen liittymistään EU:hun ja eivätkä siten ole tehneet edellä mainittua varaumaa. Näin ollen EU:n olisi sopimukseen liittyessään esitettävä samanlainen varauma, jonka ansiosta EU voisi edelleen kehittää omaa digitaalista ajopiirturiaan, jota käytetään EU:n sisäisissä kuljetuksissa.

Tästä seuraa, että hallinnollisen komitean äänestyssäännöt olisi laadittava siten, että varmistetaan EU:n vaikutusvalta, esimerkiksi vahvistamalla määräenemmistöksi kaksi kolmasosaa läsnä olevista ja äänestykseen osallistuvista jäsenistä (EU käyttää yhtenä blokkina 27 sopimuspuolen ääniä yhteensä 51:stä mahdollisesta äänestä). Päätösvaltaisuuteen vaadittaisiin puolet sopimuspuolista. EU koordinoisi kantansa komission ehdotuksen pohjalta käyttäen SEUT-sopimuksen 218 artiklan 9 kohdassa määrättyä menettelyä, jonka mukaan neuvosto voi vahvistaa kannan unionin puolesta sopimuksella perustetussa elimessä. 

On huomattava, että tällainen vaihtoehto vastaa kansainvälisten teknisten sopimusten vakiintuneita käytäntöjä. Ehdotettu menettely olisi esimerkiksi täsmälleen sama kuin ajoneuvojen tyyppihyväksyntää koskevassa niin sanotussa vuoden 1958 tarkistetussa sopimuksessa
. 

Unionin suunniteltu liittyminen sopimukseen olisi johdonmukaista unionin tuomioistuimen ns. AETR-oikeuskäytännön kanssa. Vuonna 1971 antamassaan ennakkopäätöksessä
 tuomioistuin totesi, että kolmansiin maihin suuntautuvassa tieliikenteessä käytettävien ajoneuvojen miehistöjen työ on ala, joka kuuluu yhteisön yksinomaiseen toimivaltaan, sekä vahvisti periaatteen, jonka mukaan sisäinen ja ulkoinen toimivalta ovat rinnakkaisia
. SEUT-sopimuksen 3 artiklan 2 kohdan nojalla EU:lla on ulkoinen yksinomainen toimivalta AETR-sopimuksessa käsitellyissä kysymyksissä, koska AETR-sopimus vaikuttaa Euroopan unionin jo kauan sitten hyväksymiin yhteisiin sääntöihin, kuten tuomioistuimen AETR-oikeuskäytännössä esitetään. Lisäargumentti on se, että asetuksen (EY) N:o 561/2006 johdanto-osan 10 kappaleessa todetaan, että koska AETR-sopimuksen kohde kuuluu kyseisen asetuksen soveltamisalaan, Euroopan unionilla on toimivalta neuvotella AETR-sopimuksesta ja tehdä kyseinen sopimus
.

Lisäksi kansainvälisessä tieliikenteessä käytettävien ajoneuvojen miehistöjen työstä tehdyn Euroopan sopimuksen (AETR) voimaansaattamisesta 12 päivänä joulukuuta 1977 annetun neuvoston asetuksen (ETY) N:o 2829/77
 3 artiklassa säädetään, että ”yhteisö tekee AETR-sopimuksen 2 artiklan 2 kohdassa tarkoitetut sopimukset kolmansien maiden kanssa. Neuvosto toteuttaa AETR-sopimuksen 3 artiklan 2 kohdassa tarkoitetut määräykset komission ehdotuksesta.” 

c. Uusi 10 a artikla - Kuljettajakorttien kansallisten rekisterien yhteenliittäminen
Asetuksen (ETY) N:o 3821/85 liitteeseen IB lisättiin komission asetuksella (EU) N:o 1266/2009 vaatimus 268a, jonka mukaan jäsenvaltioiden on vaihdettava tietoja sähköisesti varmistaakseen, että niiden myöntämä ajopiirturin kuljettajakortti on kyseisen kuljettajan ainoa kuljettajakortti. AETR-sopimuksen 22 a artiklan nojalla tämä velvollisuus koskee myös EU:n ulkopuolisia AETR-sopimuspuolia. 

Jotta tätä vaatimusta olisi helpompi noudattaa EU:n tasolla, komissio kehitti ja otti onnistuneesti käyttöön TACHOnet-järjestelmän. Se on tietotekniikkasovellus, joka mahdollistaa kuljettajakorttien kansallisten rekisterien yhteenliittämisen ja jonka avulla voidaan tarkastaa Euroopan laajuisesti, että jokaisella kuljettajalla on vain yksi kortti, ja ehkäistä näin petoksia. TACHOnet-järjestelmän oikeusperustana on tällä hetkellä komission suositus
. Se on tarkoitus korvata asetuksen (ETY) N:o 3821/85 muutokseen sisältyvällä erityisellä säännöksellä. Asetuksen muutos on parhaillaan Euroopan parlamentin ja neuvoston käsiteltävänä. 

AETR-sopimukseen ehdotettujen muutosten yhteydessä sopimukseen olisi lisättävä uusi artikla (10 a artikla), jossa vaatimukseen 268a sisältyvä velvoite ilmaistaisiin selkeämmin ja vahvistettaisiin, että kuljettajakortteja koskeva sopimuspuolten välinen sähköinen tietojenvaihto on pakollista. Sillä laajennettaisiin ja tehtäisiin pitkällä aikavälillä toteuttamiskelpoisemmaksi käytäntö, jota monet EU:n ulkopuoliset AETR-sopimuspuolet jo noudattavat. Nämä maat ovat päättäneet liittyä vapaaehtoisesti TACHOnet-järjestelmään yksittäisten jäsenvaltioiden kanssa tehtyjen kahdenvälisten sopimusten pohjalta. 

Direktiivin 95/46/EY
 mukaisesti tietoja voidaan siirtää vain sellaisiin kolmansiin maihin, jotka voivat turvata riittävän korkeatasoisen henkilötietojen suojan. Siksi ehdotetaan, että sopimukseen lisätään uudessa 10 a artiklassa sopimuspuolten velvollisuus varmistaa henkilötietojen riittävä suoja.

Direktiivin 95/46/EY 25 artiklan 2 kohdan mukaan tietosuojan tason riittävyyttä kolmannessa maassa on arvioitava ottaen huomioon olosuhteet, mukaan lukien tietojen luonne ja suunnitellun käsittelyn tarkoitus. Tältä osin on huomattava, että ajopiirturikortteja koskevat tiedot eivät ole kovinkaan arkaluonteisia. Kansallisiin rekistereihin (jotka on liitetty EU:ssa toisiinsa TACHOnet-järjestelmän avulla) tallennetut tiedot ovat varsin rajallisia ja yleisluonteisia (kuljettajan nimi ja syntymäaika sekä syntymäpaikka, jos saatavilla; ajokortin numero ja sen myöntänyt maa; kuljettajakortin voimassaolo ja numero), ja ne ovat joka tapauksessa jo kokonaan EU:n ulkopuolisten valvontaviranomaisten saatavilla tienvarsitarkastusten yhteydessä. Nämä tiedot olisivat vain kortit myöntävien viranomaisten ja niiden valvontaviranomaisten saatavilla, jotka on nimetty tarkastamaan ammattikuljettajien ajo- ja lepoaikoja koskevien sääntöjen noudattaminen. Lisäksi sähköisen tietojenvaihdon tarkoituksena on ainoastaan varmistaa, ettei AETR-sopimuspuolten kansallisiin rekistereihin sisälly useita samalle kuljettajalle myönnettyjä voimassaolevia kuljettajakortteja. 

Näissä olosuhteissa voidaan kohtuudella olettaa, että kaikki tai useimmat EU:n ulkopuoliset AETR-sopimuspuolet voivat varmistaa ajopiirturikortteihin liittyvien henkilötietojen riittävän suojan. Joka tapauksessa direktiivin 95/46/EY 25 artiklan 4 kohdan mukaan jäsenvaltiot voivat toteuttaa tarvittavat toimenpiteet estääkseen tietojen siirron tiettyyn kolmanteen maahan, jos todetaan, ettei kyseisessä maassa taata riittävää suojaa. 

Lisäksi on huomattava, että TACHOnet-järjestelmässä käytetään EU:n sisäistä tieto- ja viestintäjärjestelmää (sTESTA), johon liittyy vientiä ja täytäntöönpanoa koskevia rajoituksia, joita sovelletaan tiettyihin EU:n ulkopuolisiin maihin. EU:n ulkopuolisista AETR-maista ainoastaan ne, jotka ovat ehdolla Euroopan unionin jäseniksi, voivat liittyä TACHOnet-järjestelmään suoraan sTESTAn kautta. Muista maista eräät voisivat järjestää vapaaehtoisesti epäsuoran yhteyden yksittäisten jäsenvaltioiden kautta edellä mainittujen kahdenvälisten sopimusten pohjalta. Tämä ratkaisu on kuitenkin hankala kaikille osapuolille. Se ei myöskään ole optimaalinen, koska se lisää yhteyspisteiden määrää, eikä se kata kaikkia sopimuspuolia. 

Siksi saattaa olla tarpeellista luoda vaihtoehtoinen tietojärjestelmä, joka tarjoaa EU:n ulkopuolisille sopimuspuolille vaihtoehtoisen sähköisen välineen tietojenvaihtoon jäsenvaltioiden (ja ehdokasmaiden) kanssa, kun otetaan huomioon nykyisiin TACHOnet- ja sTESTA-järjestelmiin liittyvät turvarajoitukset. Komissio aikoo juuri käynnistää tutkimuksen, jossa selvitetään käytettävissä olevia teknisiä mahdollisuuksia, kuten turvatun internetpohjaisen yhteyden käyttöä. Tutkimuksen tulosten pitäisi olla saatavilla vuoden 2013 loppuun mennessä. 

3. AETR-SOPIMUKSEN TARKISTUSMENETTELY

AETR-sopimuksen tarkistusmekanismista määrätään sopimuksen 20 ja 21 artiklassa. Sopimuksen 21 artikla on EU:n kannalta erityisen merkityksellinen, koska siinä mahdollistetaan ”hiljainen” tarkistusmenettely, joka ei edellytä, että sopimuspuolet ratifioivat ehdotetut muutokset. Koska tähän menettelyyn ei sisälly virallista neuvottelumenettelyä, vaikuttaa aiheelliselta hyväksyä yhteinen kanta neuvoston päätöksellä. 

SEUT-sopimuksen 218 artiklan 9 kohdan nojalla hyväksyttävän EU:n kannan mukaisesti jäsenvaltioiden on toimittava yhdessä unionin etujen mukaisesti osallistuessaan AETR-sopimuksen tarkistamiseen, noudattaen Euroopan unionista tehdyn sopimuksen 4 artiklan 3 kohdassa määrättyä vilpittömän yhteistyön periaatetta. 
Kun otetaan huomioon AETR-sopimuksen tarkistusmenettelyjen loppuunsaattamiseen tarvittava aika, on tarpeen löytää siirtymäkauden ratkaisu, jonka mukaisesti AETR-maita voidaan kuulla EU:ssa tehtävistä ajopiirturin muuttamista koskevista päätöksistä. Tältä osin komissio on jo esittänyt asetuksen (ETY) N:o 3821/85 muuttamista koskevassa ehdotuksessaan ajopiirtureita käsittelevän keskustelufoorumin (Tachograph Forum) perustamista. Foorumiin osallistuisi asiantuntijoita sekä EU:n jäsenvaltioista että EU:n ulkopuolisista sopimusvaltioista. Komission tarkoituksena on kuulla foorumia aina ennen liitteen IB teknisiä päivityksiä koskevien päätösten tekemistä. 

2012/0284 (NLE)

Ehdotus
NEUVOSTON PÄÄTÖS
Euroopan unionin puolesta esitettävästä kannasta kansainvälisessä maantieliikenteessä toimivien ajoneuvojen miehistöjen työstä Yhdistyneiden Kansakuntien Euroopan talouskomissiossa tehtyä eurooppalaista sopimusta (AETR) käsittelevässä asiantuntijakomiteassa
(ETA:n kannalta merkityksellinen teksti)
EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 90 artiklan yhdessä 218 artiklan 9 kohdan kanssa,

ottaa huomioon Euroopan komission ehdotuksen,

on ilmoittanut asiasta Euroopan parlamentille,

sekä katsoo seuraavaa:

(1)
Kuten unionin tuomioistuin
 on todennut, maantieliikenteessä toimivien ajoneuvojen miehistöjen työ on ala, joka kuuluu Euroopan unionin yksinomaiseen ulkoiseen toimivaltaan. Tätä toimivaltaa on käytetty sisäisesti erityisesti tieliikenteen sosiaalilainsäädännön yhdenmukaistamisesta 25 päivänä maaliskuuta 1969 annetulla neuvoston asetuksella (ETY) N:o 543/1969
, tieliikenteen sosiaalilainsäädännön yhdenmukaistamisesta 20 päivänä joulukuuta 1985 annetulla neuvoston asetuksella (ETY) N:o 3820/85
, tieliikenteen valvontalaitteista 20 päivänä joulukuuta 1985 annetulla neuvoston asetuksella (ETY) N:o 3821/85
 ja viimeksi Euroopan parlamentin ja neuvoston asetuksella (EY) N:o 561/2006
. Koska AETR-sopimuksen kohde kuuluu asetuksen (EY) N:o 561/2006 soveltamisalaan, unionilla on toimivalta neuvotella sopimuksesta ja tehdä kyseinen sopimus. Kolmansiin maihin suuntautuvassa maantieliikenteessä toimivien ajoneuvojen miehistöjen työtä koskevat säännöt, mukaan lukien sellaista valvontalaitetta koskevat säännöt, jolla varmistetaan sääntöjen noudattaminen, kuuluvat sekä EU:n asetusten ja että AETR-sopimuksen soveltamisalaan. On olennaisen tärkeää, että nämä säännöt ovat yhdenmukaisia.

(2)
Niiden erityisten olosuhteiden vuoksi, joissa AETR-sopimusta koskevat neuvottelut käytiin, on poikkeuksellisesti perusteltua soveltaa menettelyä, jossa unionin jäsenvaltiot tallettavat kukin erikseen ratifioimis- tai liittymisasiakirjat yhteisesti sovitulla tavalla, mutta toimivat kuitenkin unionin etujen mukaisesti ja sen puolesta.

(3)
Asiantuntijakomitean seuraava kokous pidetään 3 päivänä joulukuuta 2012. Tässä kokouksessa asiantuntijaryhmä käsittelee mahdollisesti ehdotuksia, jotka johtavat AETR-sopimuksen muuttamiseen. Tällä on Euroopan unionin toiminnasta tehdyn sopimuksen 218 artiklan 9 kohdassa tarkoitettuja oikeusvaikutuksia. 

(4)
AETR-sopimuksen sopimuspuolina EU:n jäsenvaltioilla on velvollisuus toimia yhteistyössä osallistuessaan AETR-sopimuksen tarkistusmenettelyyn, josta määrätään erityisesti sopimuksen 21 artiklassa, kansainvälisessä tieliikenteessä käytettävien ajoneuvojen miehistöjen työstä tehdyn Euroopan sopimuksen (AETR) voimaansaattamisesta 12 päivänä joulukuuta 1977 annetun neuvoston asetuksen (ETY) N:o 2829/77
 mukaisesti ja noudattaen Euroopan unionista tehdyn sopimuksen 4 artiklan 3 kohdassa määrättyä vilpittömän yhteistyön periaatetta.

(5)
Jotta tieliikenteen valvontalaitteet (ajopiirturit) voitaisiin yhdenmukaistaa Euroopan laajuisesti, on tarpeen ottaa käyttöön yksi ainoa päätöksentekoprosessi, jossa otetaan huomioon Euroopan unionin toimivalta ja AETR-sopimuksen sopimuspuolina olevien kolmansien maiden edut.

(6)
AETR-sopimuksen 22 a artiklassa määrätään tällä hetkellä, että neuvoston asetukseen (ETY) N:o 3821/85 tehtävät digitaalista ajopiirturia koskevat muutokset koskevat automaattisesti kaikkia AETR-sopimuspuolia ilman että järjestetään mitään muodollista kuulemista ennen kuin Euroopan unioni hyväksyy muutokset. Kuten komission tiedonannossa Digitaalinen ajopiirturi: Etenemissuunnitelma tulevaisuudessa toteutettaville toimille
 kuvataan, nykyinen mekanismi vaarantaa neuvoston asetuksen (ETY) N:o 3821/85 ehdotetussa tarkistuksessa esitettyjen toimenpiteiden ja digitaalisen ajopiirturin moitteettoman ja yhdenmukaisen täytäntöönpanon EU:n ulkopuolisissa sopimusvaltioissa. Sen vuoksi on Euroopan unionin edun mukaista tehostaa päätöksentekoprosessia digitaalisten ajopiirtureiden ja AETR-sopimuksen osalta ja muuttaa 22 a artiklaa siten, että Yhdistyneiden Kansakuntien Euroopan talouskomission (UNECE) yhteyteen perustetaan hallinnollinen komitea, joka määrittelee ajopiirturin tekniset eritelmät koko AETR-aluetta varten. 

(7)
Erityispiirteet, jotka liittyvät AETR-sopimukseen ja sen suunniteltuun päätöksentekoprosessiin 22 a artiklan nojalla perustettavassa uudessa komiteassa, sekä se, että Euroopan unionilla on yksinomainen toimivalta maantieliikenteessä toimivien ajoneuvojen miehistöjen työn alalla, ovat riittävä peruste Euroopan unionin liittymiselle AETR-sopimukseen; tämä olisi myös linjassa tuomioistuimen asiassa 22/70, AETR, antaman tuomion kanssa ja takaisi EU:n etujen tehokkaan ajamisen UNECE:n menettelyissä. Liittymisen jälkeen unionin kannan, jonka neuvosto hyväksyy SEUT-sopimuksen 218 artiklan 9 kohdan mukaisesti, esittää EU:n puolesta komissio, joka käyttää hallinnollisessa komiteassa kaikkien jäsenvaltioiden ääniä. 

(8)
Tällä hetkellä AETR-sopimus on sen 14 artiklan mukaisesti avoinna liittymistä varten ainoastaan UNECE:n jäsenvaltioille ja UNECE:en neuvonantajiksi hyväksytyille valtioille. Sen vuoksi, jotta Euroopan unioni voisi liittyä AETR-sopimukseen, 14 artikla olisi muutettava ja siinä olisi määrättävä, että eurooppalaiset alueellisen yhdentymisen järjestöt voivat liittyä AETR-sopimukseen. 

(9)
Asetuksen (ETY) N:o 3821/85 liitteessä IB olevan vaatimuksen 268a tehokkaan täytäntöönpanon ja kuljettajakorttien tehokkaamman valvonnan varmistamiseksi AETR-alueella sekä valvontaviranomaisten työn helpottamiseksi olisi perustettava kansalliset sähköiset rekisterit ja säädettävä näiden rekisterien yhteenliittämisestä. Yhteenliittämistä koskevat säännökset olisi vahvistettava siten, että niissä otetaan huomioon sopimuspuolten sisäiset turvallisuusvaatimukset ja taataan vaihdettavien henkilötietojen riittävä suoja tiukimpien kansainvälisten normien mukaisesti, 

ON HYVÄKSYNYT TÄMÄN PÄÄTÖKSEN: 

1 artikla

1) Unionin kannan kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta (AETR) käsittelevässä asiantuntijakomiteassa on oltava tämän päätöksen liitteen mukainen, ja AETR-sopimuksen sopimuspuolina olevien jäsenvaltioiden on esitettävä se yhdessä unionin etujen mukaisesti. 

Jäsenvaltioiden on annettava tiedoksi ehdotetut muutokset Yhdistyneiden Kansakuntien pääsihteerille AETR-sopimuksen 21 artiklan 1 kohdassa kuvattua menettelyä noudattaen. 

2) Tähän kantaan tehtävistä muodollisista ja vähäisistä muutoksista voidaan sopia ilman että kantaa muutetaan.

2 artikla

Tämä päätös on osoitettu kaikille jäsenvaltioille. 

Tämä päätös tulee voimaan [...]. 

Tehty Brysselissä

Neuvoston puolesta


Puheenjohtaja

LIITE I

22 a artiklan uusi sanamuoto (liitteen 1B muuttamismenettely)

Korvataan 22 a artikla seuraavasti: 

1. Perustetaan hallinnollinen komitea, joka päättää tämän sopimuksen liitteeseen 1B tehtävistä muutoksista. Hallinnollinen komitea koostuu kaikista sopimuksen sopimuspuolista. 

2. Hallinnollisen komitean toimipaikka on Geneve. Sen istunnot pidetään yleensä Genevessä. Komitea voi päättää järjestää istuntoja muissa paikoissa. 

3. Yhdistyneiden Kansakuntien Euroopan talouskomission toimeenpaneva sihteeri tarjoaa komitealle asianmukaiset sihteeristöpalvelut. 

4. Komitea valitsee keskuudestaan puheenjohtajan sekä kaksi varapuheenjohtajaa kahden vuoden välein. 

5. Yhdistyneiden Kansakuntien pääsihteeri kutsuu hallinnollisen komitean koolle Yhdistyneiden Kansakuntien Euroopan talouskomission yhteyteen tarvittaessa ja joka tapauksessa kerran vuodessa. 

6. Jokainen sopimuspuoli voi ehdottaa muutoksia tämän sopimuksen liitteeseen 1B. Muutosehdotukset on toimitettava kirjallisesti Euroopan talouskomission sihteeristölle kolme kuukautta ennen sitä hallinnollisen komitean kokousta, jossa ne on ehdotettu hyväksyttäviksi. Ehdotetun muutoksen teksti on toimitettava Euroopan talouskomission kolmella työkielellä kaikille sopimuspuolille vähintään kuukausi ennen sitä hallinnollisen komitean kokousta, jossa se on ehdotettu hyväksyttäväksi.

7. Hallinnollinen komitea voi tehdä päätöksiä, jos läsnä on vähintään yksi enemmän kuin puolet sopimuspuolista. Päätösvaltaisuuden määrittämiseksi alueellisen yhdentymisen järjestöt, jotka ovat sopimuksen sopimuspuolina, käyttävät yhtä montaa ääntä kuin niissä on jäsenvaltioita ilman että jäsenvaltioiden on oltava läsnä äänestyksessä.

8. Hallinnollinen komitea tekee päätöksensä läsnä olevien ja äänestävien sopimuspuolten äänten enemmistöllä. 

9. Päätösten tekemiseksi kullakin sopimuspuolella on yksi ääni. Sopimuksen sopimuspuolena olevan alueellisen yhdentymisen järjestön edustaja käyttää jäsenvaltioidensa ääniä ilman että niiden on oltava läsnä äänestyksessä.

10. Jos tämän sopimuksen liitteen 1B muuttamista koskeva ehdotus johtaa sopimuksen muiden artiklojen tai liitteiden muuttamiseen, liitteen 1B muutokset voivat tulla voimaan vasta sopimuksen muita osia koskevien muutosten tultua voimaan. Jos tällaisessa tapauksessa liitteen 1B muutokset esitetään yhtä aikaa sopimuksen muita osia koskevien muutosten kanssa, niiden voimaantulopäivämäärä määräytyy sen päivämäärän mukaan, joka saadaan soveltamalla 21 artiklassa yleisesti kuvattuja menettelyjä ottaen huomioon liitteen 1B muutoksessa määritelty päivämäärä tämän artiklan 7 kohdassa tarkoitetussa tapauksessa. 

LIITE II

14 artiklan mahdollinen sanamuoto (alueellisen yhdentymisen järjestöjen liittyminen AETR-sopimukseen)

Muutetaan 14 artikla seuraavasti: 

Lisätään 1 a kohta seuraavasti: 

”Tämä sopimus on avoinna allekirjoittamista varten myös alueellisen yhdentymisen järjestöille. Tässä sopimuksessa ’alueellisen yhdentymisen järjestöllä’ tarkoitetaan tietyn alueen täysivaltaisten valtioiden perustamaa järjestöä, jolla on toimivaltaa tietyissä tämän sopimuksen alaan kuuluvissa asioissa ja joka on asianmukaisesti valtuutettu allekirjoittamaan sekä ratifioimaan tai hyväksymään tämä sopimus tai liittymään siihen.”

Muutetaan 5 kohta seuraavasti: 

”5. Kunkin sellaisen valtion tai alueellisen yhdentymisen järjestön osalta, joka ratifioi tämän sopimuksen tai liittyy tähän sopimukseen tämän artiklan 4 kohdassa tarkoitetun kahdeksannen ratifioimis- tai liittymiskirjan tallettamisen jälkeen, tämä sopimus tulee voimaan 180 päivän kuluttua siitä, kun asianomainen valtio tai alueellisen yhdentymisen järjestön on tallettanut ratifioimis- tai liittymiskirjansa.”

LIITE III

Uuden 10 a artiklan mahdollinen sanamuoto

1. Jotta voidaan varmistaa, ettei kuljettajilla jo ole sopimuksen liitteen liitteessä 1B tarkoitettua voimassa olevaa kuljettajakorttia, sopimuspuolten on ylläpidettävä kansallista sähköistä rekisteriä, joka sisältää seuraavat kuljettajakortteja koskevat tiedot vähintään korttien voimassaoloaikaa vastaavan ajan: 

- kuljettajan sukunimi ja etunimi

- kuljettajan syntymäaika sekä syntymäpaikka, jos saatavilla

- ajokortin numero ja maa, jossa ajokortti on myönnetty (soveltuvin osin)

- kuljettajakortin voimassaolo

- kuljettajakortin numero.

2. Sopimuspuolten on toteutettava kaikki tarvittavat toimenpiteet sen varmistamiseksi, että sähköiset rekisterit on liitetty yhteen ja että niiden tiedot ovat kaikkialla sopimuspuolten alueella kortit myöntävien viranomaisten ja niiden valvontaviranomaisten saatavilla, jotka on nimetty tarkastamaan ammattikuljettajien ajo- ja lepoaikoja koskevien sääntöjen noudattaminen. 

3. Kun sopimuspuolet antavat, korvaavat ja tarvittaessa uusivat kuljettajakortin, niiden on varmennettava sähköisen tietojenvaihdon avulla, ettei kuljettajalla jo ole toista voimassaolevaa kuljettajakorttia. Sopimuspuolten on varmistettava vaihdettavien henkilötietojen riittävä suoja tiukimpien kansainvälisten normien mukaisesti. Tähän sisältyy se, että vaihdettavat tiedot rajoitetaan tässä varmennuksessa tarvittaviin tietoihin eikä niitä käytetä mihinkään muuhun tarkoitukseen ilman henkilötiedot toimittaneen sopimuspuolen ennalta antamaa lupaa.[image: image2.png]

�	Euroopan parlamentin ja neuvoston asetus (EY) N:o 561/2006, annettu 15 päivänä maaliskuuta 2006, tieliikenteen sosiaalilainsäädännön yhdenmukaistamisesta ja neuvoston asetusten (ETY) N:o 3821/85 ja (EY) N:o 2135/98 muuttamisesta sekä neuvoston asetuksen (ETY) N:o 3820/85 kumoamisesta (EUVL L 105, 11.4.2006, s. 1).


�	Neuvoston asetus (ETY) N:o 3821/85, annettu 20 päivänä joulukuuta 1985, tieliikenteen valvontalaitteista (EYVL L 370, 31.12.1985, s. 8).


�	KOM(2011) 454 lopullinen.


�	Komission asetus (EU) N:o 1266/2009, annettu 16 päivänä joulukuuta 2009, tieliikenteen valvontalaitteista annetun neuvoston asetuksen (ETY) N:o 3821/85 mukauttamisesta tekniikan kehitykseen kymmenennen kerran (EUVL L 339, 22.12.2009, s. 3).


�	Ajoajan pyöristäminen 60 sekuntiin, kun ajoneuvo pysähtyy usein ja lyhyeksi aikaa.


�	Sopimus pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista – 2. toisinto – Sisältää 16. lokakuuta 1995 voimaantulleet muutokset (EYVL L 346 17.12.1997 s. 81 – 94).


�	Yhteisöjen tuomioistuimen asia 22/70, AETR, tuomio 31.3.1971.


�	Erityisesti tuomioistuin totesi, että ”silloin kun yhteisön sääntöjä annetaan perustamissopimuksen tavoitteiden toteuttamista varten, jäsenvaltiot eivät voi yhteisten toimielinten ulkopuolella tehdä sitoumuksia, jotka voivat vaikuttaa kyseisiin sääntöihin tai muuttaa niiden merkitystä.” Lisäksi ”yhteisön toimivalta sulkee pois mahdollisuuden jäsenvaltioiden rinnakkaiseen toimivaltaan, sillä kaikki yhteisön toimielinten ulkopuolella tehdyt aloitteet ovat yhteismarkkinoiden yhtenäisyyden ja yhteisön oikeuden yhdenmukaisen soveltamisen vastaisia.” 


�	Asetuksen (ETY) N:o 3820/85 3 artiklassa tämä EU:n toimivallan perusta vahvistetaan selkeästi: ”Yhteisön on aloitettava kolmansien maiden kanssa neuvottelut, jotka mahdollisesti ovat tarpeen tämän asetuksen täytäntöön panemiseksi.” Ks. myös asetuksen (ETY) N:o 543/69 3 artikla.


�	EYVL L 34, 24.12.1977, s. 11.


�	Komission suositus, annettu 13 päivänä tammikuuta 2010, jäsenvaltioiden välisestä suojatusta sähköisestä tiedonvaihdosta niiden myöntämien kuljettajakorttien ainutkertaisuuden varmistamiseksi (EUVL L 9 14.1.2010, s. 10).


�	Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta.


�	Yhteisöjen tuomioistuimen asia 22/70, AETR, tuomio 31.3.1971.


�	EYVL L 77, 29.3.1969, s. 49.


�	EYVL L 370, 31.12.1985, s. 1. 


�	EYVL L 370, 31.12.1985, s. 8.


�	EUVL L 102, 11.4.2006, s. 1.


�	EYVL L 334, 24.12.1977, s. 11. 


�	KOM(2011) 454 lopullinen.

